Теодор Траянов
Скитнишка песен

chitanka.info

Събуждам се, край мене

дървета непознати,

по тях се тежко люшка

разкъсана нощта,

като девица зряла

разсъня се земята,

из погледа й никнат

невидени цветя!

И ароматна свежест

като сестра ме гали,

аз буден съм! О, боже,

да стихне моя път!

Горяща чучулига

просторите запали!

Цветята, хор приветствен,

за радост ми шептят!

О, спомняй си за всичко,

което бе забравил,

сред бурите жестоки

на своя тежък път,

на първий сън, достигнат,

днес радвай се наяве,

и остави сълзите

докрай да изтекат!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.